Document ID: 32000R2602

Komisijas Regula (EK) Nr. 2602/2000
(2000. gada 17. novembris),
ar ko paredz sīki izstrādātus īstenošanas noteikumus Padomes Regulai (EK) Nr. 2494/95 attiecībā uz cenu pazeminājuma atspoguļošanas obligātajiem standartiem saskaņotajā patēriņa cenu indeksā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) 2494/95 (1995. gada 23. oktobris) par saskaņotajiem patēriņa cenu indeksiem [1], un jo īpaši tās 4. pantu saistībā ar tās 5. panta 3. punktu,
apspriedusies ar Eiropas Centrālo banku [2],
tā kā:
(1) Pamatojoties uz Regulas (EK) Nr. 2494/95 5. panta 1. punkta b) apakšpunktu, katrai dalībvalstij ir jāizstrādā saskaņots patēriņa cenu indekss (SPCI), sākot ar 1997. gada janvāra indeksu.
(2) Pastāv plašas iespējas atšķirībām cenu pazeminājuma atspoguļošanā un sakarībai starp cenu samazinājumu un pirkšanas cenu. Ir vajadzīga saskaņota metodika cenu pazeminājuma atspoguļošanai saskaņotā patēriņa cenu indeksā, lai nodrošinātu, ka izveidotie SPCI atbilst Regulas (EK) Nr. 2494/95 4. pantā noteiktajai salīdzināmības prasībai. Šī metodika arī uzlabos SPCI ticamību un nozīmīgumu.
(3) Cenām, ko izmanto SPCI, būtu jābūt pirkšanas cenām, ko naudas operācijās faktiski maksā mājsaimniecības, lai iegādātos atsevišķas preces un pakalpojumus, cenās ietverot nodokļus un atskaitot subsīdijas par produktiem, pēc standartcenu vai maksājumu atlaižu atskaitīšanas par masveida pirkumiem vai pirkumiem zema pieprasījuma laikā un izņemot procentu vai pakalpojumu maksājumus, ko pieskaita saskaņā ar kredītnolīgumiem, un visus papildu maksājumus, kas rodas par nesamaksāšanu laika posmā, kurš noteikts pirkumu izdarīšanas laikā.
(4) Ja specifikāciju maina, ar cenām būtu jārīkojas saskaņā ar noteikumiem par kvalitātes rādītāju koriģēšanu, kas izklāstīti Komisijas Regulā (EK) Nr. 1749/96 (1996. gada 9. septembris) par sākotnējiem īstenošanas pasākumiem Padomes Regulai (EK) Nr. 2494/95 par saskaņotajiem patēriņa cenu indeksiem [3], kurā jaunākie grozījumi izdarīti ar Padomes Regulu (EK) Nr. 1688/98 [4].
(5) Šajā regulā paredzētie pasākumi ir saskaņā ar atzinumu, ko sniegusi Statistikas programmu komiteja (SPC), kas izveidota ar Padomes Lēmumu 89/382/EEK, Euratom [5],
IR PIEŅĒMUSI ŠO REGULU.
1. pants
Mērķis
Šīs regulas mērķis ir noteikt atsevišķu preču vai pakalpojumu cenu pazeminājuma atspoguļojumu saskaņotajā patēriņa cenu indeksā, turpmāk "SPCI", lai nodrošinātu, ka SPCI ir ticami un nozīmīgi un ka tie atbilst Regulas (EK) Nr. 2494/95 4. pantā noteiktajām salīdzināmības prasībām.
2. pants
Pirkšanas cenas
Ja nav noteikts citādi, SPCI izmantotajās pirkšanas cenās parasti ņem vērā atsevišķo preču un pakalpojumu cenu samazinājumus, ja šādi samazinājumi:
a) ir attiecināmi uz atsevišķas preces vai pakalpojuma pirkšanu;
b) ir pieejami visiem iespējamiem patērētājiem bez īpašiem pievienotiem nosacījumiem (nav diskriminējoši);
c) ir zināmi pircējam laikā, kad viņš ar pārdevēju vienojas iegādāties attiecīgo produktu, un
d) var tikt piedāvāti pirkšanas brīdī vai tādā laika posmā pēc faktiskās pirkšanas, ka tie varētu nozīmīgi ietekmēt daudzumus, ko pircēji vēlas iegādāties.
Jo īpaši SPCI ņem vērā cenu samazinājumu atsevišķām precēm un pakalpojumiem, kas varētu būt pieejami vai, sagaidāms, būs atkal pieejami par standartcenām vai citur ir pieejami par standartcenām. Standartcena ir cena bez nosacījumiem vai ierobežojumiem, un tā nav aprakstīta kā īpaša cena.
3. pants
Pamudinājumi
Pagaidu piedāvājuma, ko piedāvā patērētājiem, lai viņus pārliecinātu pirkt konkrētu produktu, turpmāk "pamudinājums", tirgus vērtību var atskaitīt, ja tā ir zināma. Šo tirgus vērtību pieskaita atpakaļ brīdī, kad piedāvājumu atsauc. Pamudinājumus piedevu veidā, tādus kā attiecīgā produkta papildu daudzums, atšķirīga produkta ietveršana "bez maksas" vai citi labumi, neņem vērā, ja tie ir nenozīmīgi.
4. pants
Specifikāciju maiņa
Ja specifikācija mainās, ar cenām jārīkojas saskaņā ar specifikāciju maiņas noteikumiem, un jo īpaši saskaņā ar tiem, kas Regulas (EK) Nr. 1749/96 5. pantā attiecas uz kvalitātes rādītāju koriģēšanu.
5. pants
Īstenošana
Šīs regulas noteikumus dalībvalstis piemēro, vēlākais, 2000. gada decembrī, un tie stājas spēkā ar indeksu 2001. gada janvārim vai ar indeksu 2002. gada janvārim.
6. pants
Pārskatīšana
1. Ja šīs regulas noteikumu īstenošana ietekmē kopējo gada indeksa augšanas tempu (m/(m-12)) vairāk nekā par viena procenta punkta vienu desmitdaļu, salīdzinot ar indeksu, kas neņem vērā cenu samazinājumus, tad pārejas pasākuma veidā attiecīgi pārskata attiecīgās indeksa sērijas.
2. Vispārējus noteikumus par SPCI pārskatīšanas politiku pieņem saskaņā ar Regulas (EK) Nr. 2494/95 14. pantā izklāstīto kārtību, saskaņā ar kuru pārejas pasākumu piemērošana izbeidzas.
7. pants
Stāšanās spēkā
Šī regula stājas spēkā divdesmitā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 17. novembrī

Labels: 3
2
19
18